Къумэхэ Зарэрэ Къумэхэ Мухьадинэрэ тэрэзэу зэралъытэрэмкIэ, жэрыIо-поэтическэ стилыр тхыбзэм ыпэрэ лъэхъаным гъэпсыгъэ хъугъэмэ, тхылъыбзэ стильхэм ягъэпсын тхыбзэм икъежьэн ыкIи ихэхъоныгъэ епхыгъ. ТхыбзакIэхэм официальнэ-деловой, производственнэ-техническэ стильхэу тхыбзэжъхэм яIэмэ афэдэхэр яIэп. ТхыбзакIэхэм анахьэу публицист жабзэм зыщиушъомбгъугъ, етIани ар научнэ стилым бэкIэ темыкIэу авторхэм алъытэ. Ащ пае итIур зэхэубытагъэу научнэ-публицист стилыкIэ зэджагъэхэр къыхагъэщы.